input: KOMISIJOS SPRENDIMAS
  2012 m. gruodžio 18 d.
  dėl vairuotojo pažymėjimų kategorijų atitikmenų
  (pranešta dokumentu Nr. C(2012) 9358)
  (Tekstas svarbus EEE)
  (2013/21/ES)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2006 m. gruodžio 20 d. Europos Parlamento ir Tarybos direktyvą 2006/126/EB dėl vairuotojo pažymėjimų (1), ypač į jos 13 straipsnio 1 dalies pirmą pastraipą,
  kadangi:
  (1)
  Direktyvoje 2006/126/EB numatyta, kad visi valstybėse narėse išduoti vairuotojo pažymėjimai turėtų būti tarpusavyje pripažįstami, įskaitant vairuotojo pažymėjimus, išduotus iki tarpusavio pripažinimo principo taikymo pradžios dienos;
  (2)
  taikant vairuotojo pažymėjimų tarpusavio pripažinimo principą turėtų būti visapusiškai pripažįstamos visos teisės, suteiktos pažymėjimo turėtojui pagal tuo metu galiojusias nacionalines nuostatas;
  (3)
  Direktyvoje 2006/126/EB numatyta, kad valstybės narės turėtų nustatyti iki tos direktyvos įgyvendinimo išduotų vairuotojo pažymėjimų kategorijų ir tos direktyvos 4 straipsnyje apibrėžtų kategorijų atitikmenis. Tie atitikmenys turėtų būti įtvirtinti teisiškai įpareigojančiu Komisijos pritarimu;
  (4)
  turėtų būti atnaujintos 2008 m. rugpjūčio 25 d. Komisijos sprendimu 2008/766/EB dėl vairuotojo pažymėjimų kategorijų atitikmenų (2) nustatytos vairuotojo pažymėjimų kategorijų atitikmenų lentelės;
  (5)
  todėl Sprendimas 2008/766/EB turėtų būti panaikintas,
  PRIĖMĖ ŠĮ SPRENDIMĄ:
  1 straipsnis
  Šis sprendimas taikomas visiems šiuo metu galiojantiems valstybių narių išduotiems vairuotojo pažymėjimams.
  2 straipsnis
  Vairuotojo pažymėjimų, išduotų valstybėse narėse iki Direktyvos 2006/126/EB įgyvendinimo, kategorijų ir Direktyvos 2006/126/EB 4 straipsnyje apibrėžtų suderintų vairuotojo pažymėjimų kategorijų atitikmenų lentelės pateikiamos šio sprendimo priede.
  3 straipsnis
  1. Iki Direktyvos 2006/126/EB įgyvendinimo išduotais atitinkamų kategorijų vairuotojo pažymėjimais jų turėtojams suteikiama teisė nekeičiant vairuotojo pažymėjimo vairuoti šio sprendimo priede aprašytų atitinkamų kategorijų transporto priemones. Atitinkamoms teisėms gali būti taikomi tam tikri šio sprendimo priede nurodyti apribojimai.
  2. Vairuotojo pažymėjimą pakeitus Direktyvos 2006/126/EB I priede aprašytu ES pavyzdžio vairuotojo pažymėjimu, lygiavertės teisės suteikiamos priede nurodyta tvarka.
  3. Atitinkami teisių apribojimai nurodomi taikant Direktyvos 2006/126/EB I priede nurodytus suderintus ES kodus.
  4. Nacionalinėms vairuotojo pažymėjimų kategorijoms Direktyvos 2006/126/EB 2 straipsnio 1 dalyje nurodytas tarpusavio pripažinimo principas netaikomas.
  4 straipsnis
  Šis sprendimas taikomas nuo 2013 m. sausio 19 d.
  Sprendimas 2008/766/EB panaikinamas 2013 m. sausio 19 d.
  5 straipsnis
  Šis sprendimas skirtas valstybėms narėms.
  Priimta Briuselyje 2012 m. gruodžio 18 d.